
REPUBLIKA HRVATSKA
TRGOVAČKI SUD U ZADRU							
Zadar, Dr. Franje Tuđmana 35 


U   I M E   R E P U B L I K E   H R V A T S K E

R J E Š E N J E


Trgovački sud u Zadru, OIB: 39670464653, po sutkinji Tini Grgas, u prethodnom postupku radi utvrđivanja pretpostavki za otvaranje stečajnoga postupka nad dužnikom TRG ACER j.d.o.o. sa sjedištem u Benkovcu, Vukovarska 21, OIB: 67784667612, zastupanom po članu uprave Anti Guziću iz Benkovca, 4. svibnja 2017. 

r i j e š i o   j e

I. Obustavlja se prethodni postupak nad dužnikom TRG ACER j.d.o.o. sa sjedištem u Benkovcu, Vukovarska 21, OIB: 67784667612. 
II. Ročišta u prethodnom postupku zakazana za dan 24. svibnja 2017. u 9,15 sati radi utvrđivanja pretpostavki za otvaranje stečajnoga postupka nad dužnikom neće se održati.
III. Nalaže se Financijskoj agenciji neposredno po primitku ovog rješenja, osloboditi sredstva zaplijenjena na temelju odredbe čl. 112. st. 1. Stečajnog zakona u iznosu od 5.000,00 kuna na ime predujma za namirenje troškova stečajnoga postupka te ista staviti na raspolaganje dužniku. 

Obrazloženje

	Financijska agencija je 12. travnja 2017. podnijela ovom sudu prijedlog za otvaranje stečajnoga postupka nad dužnikom na temelju odredbe čl. 110. st. 1. Stečajnog zakona (Narodne novine broj 71/15, u nastavku teksta: SZ) u kojem navodi da na dan 10. travnja 2017. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 7.654,11 kuna, da ima 4 zaposlenika i jedan otvoren bankovni račun, kao i da je na temelju odredbe čl. 112. st. 5. SZ-a zaplijenila dužniku iznos od 5.000,00 kuna na ime predujma za namirenje troškova stečajnoga postupka. 
Povodom navedenog prijedloga, rješenjem ovog suda od 24. travnja 2017. pokrenut je prethodni postupak te je zakazano ročište za 24. svibnja 2017. radi utvrđivanja pretpostavki za otvaranje stečajnoga postupka nad dužnikom. 
Međutim, podneskom od 3. svibnja 2017. Financijska agencija je obavijestila ovaj sud da je dužnik u međuvremenu podmirio sve svoje dospjele obveze koje su u Očevidniku redoslijeda osnova za plaćanje ranije bile evidentirane u naprijed označenom iznosu i povodom kojih je podnijela ovom sudu prijedlog za otvaranje stečajnoga postupka nad istim te da je račun dužnika deblokiran 13. travnja 2017. 
	Odredbom čl. 6. st. 2. t. 1. SZ-a propisano je da će se smatrati da je dužnik nesposoban za plaćanje ako u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa, dok je odredbom čl. 7. st. 1. SZ-a propisano da prezaduženost postoji ako je imovina dužnika pravne osobe manja od postojećih obveza. Nadalje, odredbom 128. st. 9. SZ-a je propisano je da će sud obustaviti postupak ako dužnik do završetka prethodnoga postupka postane sposoban za plaćanje.  
S obzirom da iz potvrde Financijske agencije od 3. svibnja 2017. proizlazi da račun dužnika više nije u blokadi te da u Očevidniku redoslijeda osnova za plaćanje više nema evidentiranih neizvršenih osnova za plaćanje, to je razvidno da su prestali stečajni razlozi nesposobnosti dužnika za plaćanje i prezaduženosti istog u smislu odredbi čl. 5., 6. i 7. SZ-a te da je dužnik do završetka prethodnoga postupka postao sposoban za plaćanje. 
Postupajući temeljem odredbe čl. 128. st. 9. SZ-a, a prethodno utvrdivši da nisu ostvareni stečajni razlozi iz odredbi čl. 5., 6. i 7. SZ-a potrebni za otvaranje stečajnog postupka nad dužnikom, predmetni prethodni postupak je trebalo obustaviti te donijeti odluku kao u točki I. i II. izreke rješenja, dok se odluka suda iz točke III. izreke istog temelji se na odgovarajućoj primjeni odredbe čl. 112. st. 7. SZ-a. 



U Zadru 4. svibnja 2017. 



Za točnost otpravka – ovlaštena službenica                                                 Sutkinja
Martina Kalmeta								Tina Grgas, v.r



UPUTA O PRAVNOM LIJEKU: 
Protiv ovog rješenja dopuštena je žalba u roku od 8 dana od isteka osmog dana od objave rješenja na e-oglasnoj ploči suda. Žalba se podnosi u tri primjerka putem ovog suda za Visoki trgovački sud.


Dostaviti: 
· Dužniku
· Financijskoj agenciji, RC Split, Podružnica Zadar
· Svima putem e-Oglasne ploče suda
· U spis 




